

**1998 жылды Халық бiрлiгi мен ұлттық тарих жылы деп жариялау туралы**

Қазақстан Республикасы Президентiнiң Жарлығы 1997 жылғы 12 желтоқсандағы N 3790

      Республика азаматтарының, қоғамдық бiрлестiктерi мен ұйымдарының көптеген өтiнiш-тiлектерiн ескере отырып, жалпы ұлттық татулық пен ұлттық тарихты зерделеудi қамтамасыз ету мақсатында қаулы етемiн:   
      1. 1998 жыл Халық бiрлiгi мен ұлттық тарих жылы деп жариялансын.   
      2. Қазақстан Республикасының Үкiметi:   
      1) Халық бiрлiгi мен ұлттық тарих жылын өткiзу жөнiнде Мемлекеттiк комиссия құратын болсын, 10 қаңтарға дейiнгi мерзiмде оның құрамы жөнiнде ұсыныс енгiзсiн.   
      Саяси партиялардың, қоғамдық бiрлестiктердiң, ұлттық-мәдени орталықтардың, дiни бiрлестiктердiң, шығармашылық ұйымдардың басшыларына мемлекеттiк комиссияның құрамына ену ұсынылсын.   
      Облыстардың, Ақмола, Алматы қалаларының әкiмдерi мен министрлiктердiң, мемлекеттiк комитеттер мен ведомстволардың басшыларына осы тәрiздi комиссиялар құру тапсырылсын;   
      2) 1998 жылғы 15 қаңтарға дейiнгi мерзiмде бұқаралық ақпарат құралдарында кеңiнен және уақтылы жария етiлуiн көздей отырып, тиiстi iс-шаралар жоспарын Мемлекет басшысының бекiтуiне табыс ететiн болсын;   
      3) Халық бiрлiгi мен ұлттық тарих жылына байланысты iс-шараларды қаржыландыру министрлiктер мен ведомстволар 1998 жылға арналған республикалық бюджетте көздеген қаражат есебiнен және шегiнде жүргiзiлсiн;   
      4) жаңа мемориалдар салу және тарихи маңызы бар мемориалдарды тиiстi қалпына келтiру жөнiнде шаралар қолдансын;   
      5) Республикалық ономастикалық комиссияға жекелеген елдi мекендер атауларын тарихи ақиқатқа сәйкес келтiрудi тапсырсын;   
      6) Халық бiрлiгi мен ұлттық тарих жылын өткiзу жөнiндегi Мемлекеттiк комиссияға жалпыұлттық татулық пен саяси қуғын-сүргiн құрбандарын еске алуды қамтамасыз ету жөнiндегi жұмысты жалғастыруды тапсырсын;   
      7) осы Жарлықты iске асыру жөнiнде өзге де тиiстi шараларды қолдансын.   
      3. Осы Жарлық жарияланған күнiнен бастап күшiне енедi.

      Қазақстан Республикасының   
             Президентi

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК